Frederikshavn-motorvejen spærret på grund af oliespild efter færdselsuheld i sydgående retning.

Frederikshavn-motorvejen er spærret for trafik i sydgående retning, fortæller Nordjyllands Politi, som råder bilister til at forlade motorvejen af Vodskov Syd-afkørslen. Spærringen skyldes et uheld klokken lidt over otte, hvor to personbiler er implicerede. - Der er sket minimal personskade, har jeg fået at vide, men vi er ved at rydde op på motorvejen for noget olie, så derfor har vi spærret sporene, fortæller Poul Badsberg, vagtchef ved Nordjyllands Politi. Tidligere på morgenen kørte en ung mand galt på motorvejen i nordgående retning og forårsagede lidt kø. Han er nu kørt til observation på Aalborg Universitetshospital.